Victor Considérant
Store norske leksikon,Historie,Verdens historie og samtidshistorie,Europa,Frankrikes historie,Den franske revolusjon
Victor Considérant var en fransk utopisk sosialist. I 1831 sluttet han som kaptein i artilleriet for å vie livet sitt til det sosialistiske systemet slik det var utviklet av Charles Fourier. Etter Fouriers død i 1837 gjorde Considérant flere mislykkede forsøk på å gjennomføre systemet i praksis. Han understreket særlig retten til arbeid, som ble en grunnleggende idé for den franske sosialismen under februarrevolusjonen i 1848, og han tilhørte den ytterste venstrefløyen av nasjonalforsamlingen i 1848 og 1849.
Etter sin deltagelse i revolusjonsforsøket 13. juni 1849 måtte Considérant flykte til Belgia og derfra til Texas, USA. I Texas grunnla han et kommunistisk samfunn, La Réunion, men dette var også mislykket. I 1869 vendte han tilbake til Frankrike. Consideránts hovedverk er Destinée sociale (Samfunnets bestemmelse, 3 bind, 1834–1844), der Fouriers ideer, delvis uten sine fantastiske elementer, utvikles på en klar og tydelig måte. Les mer i Store norske leksikon Charles Fourier utopisk sosialisme februarrevolusjonen Frankrikes historie